Motlhopha ntsi ke yo o kgorang
E re  ka mo malatsing a segompieno go se motlhofo go ka bona tiro gape go sa tlhole go tlhaolwa gore tiro e e ka dirwa ke borre kgotsa bomme, Mme Simangaliso Mathonsi o bone go le maleba gore le ene a tsene mo tirong ya go roka ditlhako e ka tlwaelo e dirwang ke borre. Mme Mathonsi a re o ne a nna le keletso ya go anya botsipa jwa go roka ditlhako mo tsaleng ya gagwe Rre Brigadia Mkwanda go tswa Malawi ka a ne a na le kitso e ntsi. Mme Mathonsi yo o dingwaga tse di masome a mane a re o tsere dikgwedi tse tlhano a ntse a ithuta go roka mme tsala e ya gagwe e ne e sa mo felele pelo. Mo potsolotsong le ba BOPA,  Mme Mathonsi o boletse fa e ne ya re ka ngwaga wa 2013, ene le tsala ya gagwe ba bona go le botoka gore ba bule kgwebo mo Masunga. A re go ya ka ene le tsala ya gagwe, ba ne ba bona gore kgwebo e ya go roka ditlhako tse di senyegileng, go kokometsa ditlhako gotlhe le go di tsenya sola e ne e ka ba tshetsa ka ba ne  ba na le botsipa joo. A re ba ne ba dirisa madi a ba neng ba ntse ba a ipeetse go simolodisa kgwebo eo. O ne gape a tswelela a re, kgwebo e e ne ya amogelwa fela thata ke batho ba bantsi mme a re go le pele bangwe ba ne ba gakgamalela gore a motho wa mme o ka dira tiro ya go tshwana le eo. A re kgwebo e e ne e dira dipoelo tse di kwa godimo ka e ne e dira bo P7000 kgwedi. Mme Mathonsi o ne gape a re bomme ba tlogele go tlhopha ditiro ba dire tiro nngwe le nngwe e ba bonang ba ka e kgona ba seka ba re ke ditiro tsa borre. Rre Mkwanda yo o dingwaga tse di masome a mane le bobedi a re le mo nakong ya gompieno, kgwebo e e dira sentle fela le fa ba ne ba ise ba simolole go e bapatsa. O ne a tlhalosa gape gore bareki ba tla ka dipalo tse di kwa godimo malatsi otlhe mme ba oketsege  thata ka Labotlhano. E ne ya re fa a tswelela, a bolela fa bangwe ba batho ba ba tlang go roka ditlhako kwa go bone, ba tswa kwa metseng e tshwana bo Tutume, Ramokgwebana le e mengwe e e mabapi. O tsweletse gape a re o ne a eleditse gore fa kgwebo e godile, ba felele ba kgona go dira ditlhako, ba bapatsa kgwebo e ya bone mme ba felele ba ruta bangwe batho go roka gape ba tlhamela batho ditiro. E re ka kgwebo e seke e tlhoka dikgwetlho, Rre Mkwanda o boletse fa batho bangwe ba batla go direlwa ka sekoloto. 